**NOTĂ INFORMATIVĂ**

**la proiectul de lege pentru modificarea Legii nr. 182/2010**

**cu privire la parcurile industriale**

|  |  |
| --- | --- |
| **I.** | **Denumirea autorului şi, după caz, a participanților la elaborarea proiectului** |
|  |  Proiectul a fost elaborat de Ministerul Dezvoltării Economice și Digitalizării. |
| **II.** | **Condițiile ce au impus elaborarea proiectului de act normativ şi finalitățile urmărite**  |
|  | Proiectul de lege prevede modificarea și completarea Legii nr. 182/2010 cu privire la parcurile industriale în vederea eficientizării activității și guvernanței platformelor investiționale reglementate de legea prenotată.Astfel, în conformitate cu prevederile Legii nr. 182/2010*,* în Republica Moldova au fost instituite 10 Parcurilor Industriale (PI), inclusiv:* 2 în baza societăților pe acțiuni cu cota majoritară a statului *(PI „Tracom”, mun. Chișinău* și; *PI „Răut”, mun. Bălți);*
* 4 în baza proprietății publice *(PI „Cimişlia”, or. Cimișlia; PI „Edineţ”, or. Edineț; PI „Comrat”, or. Comrat, PI „Cahul”, or. Cahul);*
* 2 în baza proprietății publice – private *(PI „Triveneta Cavi Divelopment” și PI „CAAN” din or Strășeni);*
* 2 în baza proprietății private *(PI „Bioenergagro”, or. Drochia și PI „FAIP”, or. Durlești).*

Primul deceniu de instituire etapizată a PI a confirmat importanța platformelor investiționale prenotate pentru economia Republicii Moldova, implicit pentru dezvoltarea industriei prelucrătoare autohtone, dovadă că la data de 31.12.2022 în PI erau înregistrați 105 rezidenți, care angajau 4202 persoane. De asemenea, cifra de afaceri a rezidenților PI a crescut constant în deceniul de referință, respectiv în anul 2022 cifra de afaceri a rezidenților a fost de cca 6,9 miliarde MDL. Totodată, dincolo de realizările menționate supra, există probleme care obstrucționează dezvoltarea în continuare a PI din Republica Moldova, implicit:* *De natură conceptuală*: cadrul legal existent a fost conceput preponderent în cadrul modelului economic clasic – liniar, bazat pe principiul „consum de resurse – produs – deșeu”, în care producția nu este neapărat digitalizată, în timp ce PI în calitate de platforme investiționale nu sunt definite drept Parcuri Eco-Industriale. În acest context, nu există criterii de selectare a rezidenților prin prisma impactului asupra mediului, nu există sisteme integrate de management a deșeurilor în PI și nu sunt prevederi legale care să stimuleze investițiile bazate pe tehnologii inovaționale, verzi și creative.
* *De natură funcțională:* cadrul normativ actual nu prevede extinderea PI pe mai multe terenuri, prin crearea unor platforme ale acestora, nu prevede amplasarea pe aceste platforme investiționale a unor obiecte de infrastructură necesare dezvoltării parcurilor industriale moderne, implicit zone verzi, săli polivalente și laboratoare, instalații de gestionare a deșeurilor etc. În aceste condiții, devine dificilă extinderea activităților PI și atragerea rezidenților din industriile creative și cu potențial de inovare, care solicită forță de muncă instruită. De asemenea, potențialii investitori și autoritățile publice locale (APL) nu cunosc diferențele dintre PI și PIM-uri, platforme investiționale instituite în cadrul unui Program Pilot (HG nr. 748/2020) dar care nu sunt deocamdată incluse într-un cadru normativ coerent. Astfel, pe de o parte, potențialii investitori nu au certitudinea și predictibilitatea oferite de lege în vederea investițiilor în PIM-uri, de cealaltă parte, autoritățile publice locale interesate de instituirea PIM-urilor întâmpină dificultăți de ordin normativ în legătură cu terenurile necesare instituirii unor asemenea platforme. Organizația pentru Dezvoltarea Antreprenoriatului (ODA), unitatea de implementare a Programului, împreună cu autoritățile publice locale au identificat 19 terenuri (în 19 centre raionale) pentru instituirea PIM-urilor, cu o suprafața totală de cca 216,28 ha și au lansat lucrările de construcție a platformelor investiționale prenotate în 2 dintre acestea (*Glodeni* și *Ocnița*). Dincolo de lipsa cadrului normativ pentru cele 2 PIM-uri în proces de dezvoltare, 8 dintre terenurile identificate sunt cu destinație agricolă, în timp ce schimbarea destinației este facilitată pentru PI și Zonele Economice Libere (ZEL), nu și în cazul PIM-urilor.
* *De natură administrativă:* normele din lege legate care reglementează guvernanța PI nu sunt suficient de explicite, în timp ce o serie de particularități din PI legate de proprietatea clădirilor/halelor de producție, reprezintă dificultăți suplimentare de administrare a platformelor investiționale prenotate, cum este cazul PI „Tracom” și PI „Răut”, două dintre cele mai mari parcuri existente în Republica Moldova.

Prin urmare, pentru a eficientiza activitatea și administrarea parcurilor industriale din Republica Moldova, precum și pentru a facilita tranziția către industria 4.0 și a institui noi parcuri industriale populate de întreprinderi cu potențial de creștere și inovare, este imperativ de ajustat și completat cadrul legal al Legii nr. 182/2010 cu privire la parcurile industriale.  |
| **III.** | **Descrierea gradului de compatibilitate pentru proiectele care au ca scop armonizarea legislaţiei naţionale cu legislaţia Uniunii Europene** |
|  | Prezentul proiect de act normativ nu presupune armonizarea legislației Republicii Moldova la normele și directivele Uniunii Europene.  |
| **IV.** | **Principalele prevederi ale proiectului și evidențierea elementelor noi** |
|  | Proiectul prevede modificarea și completarea unor prevederi ale Legii nr. 182/2010 cu privire la parcurile industriale sub aspectul eficientizării activității parcurilor industriale pe cel trei dimensiuni prenotate, implicit:*Conceptual:* * Proiectul prevede modificarea art. 2 din legea prenotată, în mod particular reformularea obiectivelor principale ale parcurilor industriale și introducerea obiectivelor proprii parcurilor „eco-industriale” și industriei 4.0.
* Proiectul prevede completarea art. 4 din legea prenotată – principii de creare și funcționare a parcurilor industriale – , implicit prin stipularea că în procesul de creare și funcționare a parcurilor industriale autoritățile publice și întreprinderile administratoare vor asigura tranziția către o industrie europeană incluzivă, durabilă și rezilientă.
* Proiectul presupune modificarea art. 5 litera a), în vederea precizărilor suplimentare privind terenurile eligibile de a deveni platforme investiționale – PI.

*Funcțional:** Proiectul prevede introducerea unui articol nou și anume art. 51, care vine să reglementeze parcurile industriale în funcție de profil și activitatea desfășurată de către rezidenți pe teritoriul acestora, precum și particularitățile de creare a acestora. În această ordine de idei, parcurile industriale vor fi divizate în 3 categorii:
1. *parcuri industriale de Tipul A* – generale, unde sunt desfășurate mai multe tipuri de activități economice, preponderent producție industrială și valorificare a cercetărilor științifice și/sau dezvoltărilor tehnologice;
2. *parcuri industriale de Tipul B* – specializate, unde sunt desfășurate doar una dintre activitățile economice permise pe teritoriul parcului industrial, preponderent din domeniul tehnologiilor digitale, creative, informației și telecomunicațiilor, științei, cercetării și dezvoltării, ingineriei, inovaționale și cele aferente acestora;
3. *parcuri industriale de Tipul C* – Platformele Industriale Multifuncționale, unde pot fi desfășurate mai multe tipuri de activități economice, preponderent mică producție la nivel local.
* Proiectul prevede, de asemenea, că parcul industrial poate fi creat pe unul sau mai multe terenuri.
* Proiectul prevede la noul art. 51 că pe teritoriul parcurilor industriale pot fi amplasate obiective proprii parcurilor industriale contemporane, suplimentar la infrastructura de producție și infrastructura tehnico-edilitară.
* Proiectul completează art. 12, care reglementează facilitățile existente în PI, în vederea aducerii clarității ce facilități există pe aceste platforme investiționale pentru rezidenți și în ce condiții sunt acestea oferite.

*Guvernanța:** Proiectul prevede completarea art. 15 din legea prenotată, care reglementează administrarea parcurilor industriale create în baza bunurilor proprietate publică, inclusiv: prevederi mai explicite referitoare la constituirea sau selectarea întreprinderilor administratoare; prevederi speciale cu referire la administrarea PIM-urilor; stipularea interdicției de transmitere în concesiune a infrastructurii tehnice și de producție a parcului unei societăți comerciale care va prelua atribuțiile și obligațiile ce revin întreprinderii administratoare.
* Proiectul prevede modificarea și completarea art. 16, prevederi care elimină orice interpretare cu privire la sursele de venit ale întreprinderii administratoare și colectarea acestora de la rezidenții parcurilor industriale.
* Proiectul prevede modificări la art. 18 și art.19 din Legea nr. 182/2010, care reglementează drepturile, atribuțiile și obligațiile întreprinderii administratoare, precum și selectarea rezidenților și proiectelor investiționale.
* Proiectul prevede introducerea unui nou articol – art. 201 – care setează drepturile, atribuțiile și obligațiile rezidenților parcurilor industriale.
* Proiectul prevede modificarea și completarea art. 21, art. 22 și art. 23 ale legii prenotate, implicit: precizări la cerințele care trebuie să se conțină în contractele încheiate între întreprinderile administratoare și rezidenți (art. 21); precizări cu privire la retragerea statutului de rezident al parcului industrial (art. 22) și; precizări cu privire la retragerea titlului de parc industrial, inclusiv completări la temeiurile de retragere a titlului de parc industrial și anume cu extinderea listei cu litera b1) decizia Ministerului Dezvoltării Economice și Digitalizării în cazul în care în decurs de 5 ani de la data acordării titlului de parc industrial, nu sunt desfășurate activități economice.
 |
| **V.** | **Fundamentarea economico-financiară** |
|  | Implementarea proiectului de hotărâre de Guvern nu va necesita cheltuieli suplimentare de la bugetul de stat. |
| **VI.** | **Modul de încorporare a actului în cadrul normativ în vigoare** |
|  | Odată cu intrarea în vigoare a prezentului proiect de lege, Guvernul va elabora metodologia de calculare a tarifelor percepute de către întreprinderea administratoare a parcului industrial.  |
| **VII.** | **Avizarea și consultarea publică a proiectului** |
|  | În scopul respectării prevederilor Legii nr.239/2008 privind transparența în procesul decizional, anunțul privind inițierea procesului de elaborarea proiectului hotărârii Guvernului cu privire la aprobarea proiectului de lege pentru modificarea Legii nr. 182/2010 cu privire la parcurile industriale a fost plasat pe pagina web a Ministerului Dezvoltării Economice și Digitalizării ([www.mded.gov.md](http://www.mded.gov.md)), totodată proiectul de lege după înregistrare la Cancelaria de Stat va fi plasat la compartimentul *„Transparență decizională”*, subcompartimentul *„Anunțuri privind consultările publice”*.  |
| **VIII.** | **Constatările expertizei anticorupție** |
|  | Proiectul va fi supus expertizei anticorupție conform art.35 din Legea nr.100/2017 cu privire la actele normative *(demersul Centrului Național Anticorupție nr. 06/2/3595 din 03.03.2023)*.  |
| **IX.** | **Constatările expertizei de compatibilitate** |
|  | Proiectul nu este necesar să fie supus expertizei de compatibilitate conform art.36 din Legea nr.100/2017 cu privire la actele normative.  |
| **X.** | **Constatările expertizei juridice** |
|  | Proiectul va fi supus expertizei juridice conform art. 37 din Legea nr.100/2017 cu privire la actele normative.  |
| **XI.**  | **Constatările expertizei Grupului de lucru al Comisiei de stat pentru reglementarea activității de întreprinzător** |
|  | Proiectul este supus expertizării din partea Grupului de lucru al Comisiei de stat pentru reglementarea activității de întreprinzător conform art.34, alin. (4) din Legea nr.100/2017.  |

**Secretar de stat al Ministerului Dezvoltării**

**Economice și Digitalizării Viorel GARAZ**